SON'VARACHIM SUNGTTAM:
"Tiatr boro cholta. Dekun to boro asa. " Kolakar ek.
 "Tiatrak zaito lok yeta. Tiatr boro asa. " Dusro kolakar.
 "Tiatrachi 'story' bori asa. Boro cholta. " Tiatr borovpi ani digdorspi.
 "Ami kantorist bore asat mhonntoch, tiatracho dorzo, dubav nam voir astoloch. " Kantorist.
 "Mhaka tiatrachi 'story' bori laglea. " Tiatrant bhumika korpi kolakarn.
 Gõychea eka chenolacher vitraylole mulakhat karyavollintlim, 'tea tiatrachea' veg-vegllea kolakaramni mulakhatint diloleo teo zapo mhaka aikunk mell'leo.
 Tiatr boroun machier dakoytoleak tacheach tiatra vixim mot vicharlear, to dubav nam, aplo tiatr boro, boroch asa mhonntolo hem soimbik tharta.
 Zo kolakar jea tiatrant nhesta, taka apunn nhesta toch tiatr kiteak boro asa dischonam?
 Tiatrantlo dor kantorist apunn dusrea kantoristam poros unch urta, ani apunn her gavpiam poros unch tharta dekun tiatracho dorzo-i apnnak lagun voir urta oxem yevjita, chint'ta ani tosoch uloyta.
 Tea-tea tiatrachi somikxa vo vixlexonn vo molavnni korchich aslear, tea-tea tiatrachea borovpia-digdorspia kodde vo tea-tea tiatramni nhestolea kolakaram ani gitam gavpiam kodde, voilea voirche prosn vicharun zaunkuch xokonam. Voilea voir vicharlolea prosnank kholay nasloleoch zapo melltat hem vegllem sangchi goroz nam. Machier ubo kelolea tiatrachi sogllea angamni molavnni korunk teach tiatrant nhestoleam, gaytoleam ani vavurtoleam kodde vicharlem zalear, tea vixlexonnak goroz asloli nit mellchinam. Tea tiatrachi bori molavnni zaloli zai zalear, tiatr pollevpiank vicharchem poddtolem.
 Apunn fokot tiatr pollevpi mhonn lok tiatrak hajir zatat tednam, hea lokachea mathear tiatracho matui bhar asonam. Tea tiatrantlea kolakarancho husko asonam. Tiatr boroun machier haddpiak aplo tiatr lok mandun ghetolo vo nam, vo tiatr fuddem choltolo vo nam oso zo taka apleach tiatracho husko asta, toslo vo kosloch husko tiatr pollevpiank asonam. Tim fokot tiatr polleunk aileant, ani tiatr somptoch tim ghora vetolim! Punn tiatr sompun ghora vochunk vosreantlean bhair sortanam, te aplea monant, khub pavtti vangdda ailoleam kodde tea tiatrachi aple porim molavnni kortanam, tanche kuxichean bhair sortanam aikunk yeta.
 Tannim pollelolea tiatra vixim tiatr pollevpiank tor vicharlem zalear, te lok tea tiatra vixim aplem promannikponnan mot diunk xoktat. Kiteak, tannim tikettik khorch korun to tiatr pollelolo asta. Mhonntoch, aplea koxttanchea duddvamni ho lok tiatr polleta, tednam tankam konnakuch bhiyevpachem nasta, nhoi mhonn sarkem nam, vo avddunk nam mhonnunk konnachench cheponn asonam. Tiatr veg-vegllea angamni kitlo boro asa ani tea promannem taka dorjeachem khuinchem noketr favo zata tem svota tiatr pollevpi tharaytat, ani toxe tharavpa itlim tim xannim-i asat. Apnnem pollelolo tiatr aplea monancher kitlo porian ekuch ek probhav korunk yesesvi tharta tacher adarun te lok aplem promannik mot diunk fattim-fuddem sorchenant.
 Prekxokam vo tiatr pollevpiam koddchean eka tiatrachi molavnni zata tednam tiatr boroun machier ubo kortoleak, tantum nhespiank, gavpiank ani her-ui vavurpiank fuddarache nodrentlean tacho boroch faido zaum yeta. Itlo kall ami tiatr ho somazacho arso mhonnit aileanv te porim, to-to tiatr 'TIATR' mhonn khuinchea panvddear urta to lok-arxeant pollelear tachem khorem rup-chitr distolem tem zalench; punn tache vangdda tiatrachem bhitorlem-i chitr tuku-tuku korun polleunk melltolem. Ani tem chitr svota tiatr borun to machier ubo korpian, tantum nhespian, gitam gavpiamni ani her vavurpiamni aplea monanchea dolleamni polleunk nam toslem asum yeta.
 Hoi! Xem'bor vorsam odik kallacho itihas aslolo tiatr atam tiatr pollevpi xem'bor rupia tikett farik korun, azun-ui upottio ghalun polleunk dhanvtat. Mhonntoch, az tiatrachi molavnni tiatr pollevpiam koddchea korun gheuncho kall udela oxea motacher hanv pavlam. Tiatrache udorgotiche, dorjeache ani fuddarache nodrentlean oxem korop khub molachem thartolem.
 Vichar zauncho! 